Martin Henriksen (DF), 2014-01-23:
Tak for det.
Det tror jeg ikke jeg har sagt endnu, så det skal også lyde herfra.
Det er nok ikke overraskende, at i Dansk Folkeparti har vi det synspunkt, at det ikke er alt i Europarådet, som giver lige god mening, men der er selvfølgelig noget, og jeg skal forsøge at dele sol og vind lige.
Det er selvfølgelig godt, at Europarådet holde øjer med den demokratiske udvikling i en række lande – det kan f.eks. være Tyrkiet, Aserbajdsjan, Rusland, og for tiden er det jo også aktuelt at nævne Ukraine, hvor der ikke er nogen tvivl om, at man har en fremfærd over for demonstranterne, som ikke er specielt køn at se på.
Her er der selvfølgelig brug for, at man har fokus og et kritisk syn på undertrykkelse af grundlæggende frihedsrettigheder som f.eks. ytringsfrihed og forsamlingsfrihed, som jo er grundstenene i et velfungerende demokrati.
Det er jo et eksempel på, at her kan Europarådet spille en rolle.
Europarådet skal også kende sin besøgelsestid.
Det er jo klart, at det er relevant en gang imellem at komme med kritik, også hård kritik, af en række af de lande, som overtræder grundlæggende rettigheder, men hvis man hele tiden render rundt og slår folk oven i hovedet, så holder de på et tidspunkt op med at høre efter, hvad man siger til dem.
Det er et spørgsmål om at finde en fornuftig balance.
Jeg synes også, at der en gang imellem er eksempler på, at Europarådet blander sig for meget i velfungerende staters og landes interne politikker.
Efter Dansk Folkepartis opfattelse – det er nok ikke den store overraskelse – er f.eks. udlændingepolitik i høj grad et anliggende for de enkelte medlemslande, hvorfor asylpolitik og udvisningsregler, hvad angår f.eks. kriminelle udlændinge, i højere grad bør overlades til de nationale regeringer og parlamenter.
Jeg er ikke tvivl om, at bl.a. menneskerettighedskonventioner og Menneskerettighedsdomstolen i Strasbourg med fordel kan reformeres og på en række områder moderniseres, så der tilbageføres kompetencer til folkevalgte politikere i medlemsstaterne.
Et sundt og velfungerende demokrati tager trods alt udgangspunkt i det lokale og det nationale – i det nære.
Derfor er jeg også glad for, at det jo er en del af den nuværende reformproces i Europarådet, omend der set med mine øjne er tale om små og beskedne skridt.
Det indebærer bl.a., at der f.eks. i præamblen til konventionen er indsat en udtrykkelig henvisning til nærhedsprincippet og princippet om staternes skønsmargen.
Dette er faktisk, hvis det følges op med national lovgivning, sådan som jeg ser det, noget, der indebærer en forbedret mulighed for f.eks. at udvise kriminelle udlændinge.
Det skal vi have mere af, og det opfordrer jeg regeringen til at følge op på.
Den nuværende reformproces viser jo, at det kan lade sig gøre at ændre de internationale konventioner, hvilket er positivt, så længe der dermed føres kompetence tilbage til nationalstaterne.
Når vi fra Dansk Folkepartis side med jævne mellemrum foreslår, at man skal gå konventionerne igennem, kigge på dem – vi har jo også haft forslag i Folketingssalen, hvor menneskerettighedskonventionen er blevet nævnt – så får vi tit at vide, at det ikke kan lade sig gøre, men det viser sig faktisk, at hvis der er nogle lande, der presser på, så kan det faktisk godt lade sig gøre.
Det synes jeg vi skal have mere af.
Det er jo bl.a. nogle af de ting, som har været igennem Europarådet, og som skal ratificeres af medlemsstaterne, fordi Storbritannien har presset på.
Og fra Dansk Folkepartis side opfordrer vi den danske regering til at undersøge mulighederne for at indlede et samarbejde med den britiske regering gående på at lægge et pres på Europarådets øvrige medlemmer – et pres, der kan munde ud i, at Danmark så vel som andre lande får mere frihed til at føre den politik, som er i de europæiske befolkningers interesse.
I forhold til at sikre en bedre styring af Europarådets aktiviteter, som også er omtalt i redegørelsen, mener vi fra Dansk Folkepartis side, at der overordnet set er lagt en rigtig linje fra regeringens side.
Der skal ikke bruges flere penge end nødvendigt på Europarådet.
Man kan også sige, at hvis nu Europarådet blandede sig lidt mindre i f.eks. dansk integrationspolitik, så kunne der sikkert også spares lidt her.
Der er selvfølgelig brug for internationale spilleregler på en række områder.
Der er brug for, at man overvåger de medlemsstater, som groft overtræder grundlæggende rettigheder, men der er så sandelig også brug for, at man har en bedre balance i forholdet mellem internationale institutioner, herunder Europarådet, på den ene side og nationalstaterne på den anden side.
Jeg tror, at hvis der er vilje til det, kunne man sagtens finde en bedre balance i internationale konventioner, herunder menneskerettighedskonventionen.
Det skal være ordene.